《沈公见寄次韵奉答 其三》
明代·庄昶

阶前惊犬虎频过，门外催租吏更喧。欹枕月横千丈石，种芝云里四时园。

崇高枫陛今惟圣，贫病桑枢旧姓原。苦雨闭门如坐井，一帘垂地未教掀。

作者简介：庄昶（1437～1499）明代官员、学者。字孔暘，一作孔阳、孔抃，号木斋，晚号活水翁，学者称定山先生，汉族，江浦孝义（今江苏南京浦口区东门镇）人。成化二年进士，历翰林检讨。因反对朝庭灯彩焰火铺张浪费，不愿进诗献赋粉饰太平，与章懋、黄仲昭同谪，人称翰林四谏。被贬桂阳州判官，寻改南京行人司副。以忧归，卜居定山二十余年。弘治间，起为南京吏部郎中。罢归卒，追谥文节。昶诗仿击壤集之体。撰有《庄定山集》十卷。